Za někotrežkuli twory dyrbiš dźensa hłuboko do móšnje sahnyć, mjez druhim za kolesa. Při zjawnym přesadźowanju namakanych wěcow móžeš porno tomu tójšto lutować.
Kamjenc (BG/SN). Sčasami so ludźo dźiwachu, kajke pokłady w Kamjenskim běrowje za namakanki w běhu časa nazběraja. Něhdźe 40 zajimcow je minjenu sobotu do starych busowych garažow na Jahnowej přišło, zo bychu so tam wobdźělili na přesadźowanju namakankow. Mjez mnohimi kolesami bě tež jedyn e-bike pódla, samo kultowy moped S 50 z časa NDR bě w poskitku. Dohromady bě jich něhdźe sto kolesow. Na blidźe bě mały wuběr časnikow widźeć. Na prěni zwjeršny pohlad jednaše so wo tuni ćikot. Štóž je dokładnišo hladał, wuhlada pak tež časnik swětoznateje firmy Lange und Söhne ze sakskeho městačka Glashütte. Tajke nowe chronometry płaća wjacore tysac eurow. Wša česć sprawnym namakarjam, kotřiž hotowe drohoćinki w běrowje za namakanki wotedadźa.
szl_Latn szl_Latn